Source: http://www.bihon.ro/duel-intre-cele-mai-ofensive-echipe-scm-u-craiova-csm-csu-oradea/1976944
Timestamp: 2019-01-18 01:04:04+00:00

Document:
Duel între cele mai ofensive echipe: SCM U Craiova – CSM CSU Oradea - BIHON
Duel între cele mai ofensive echipe: SCM U Craiova – CSM CSU Oradea
la	31. ianuarie 2018 11:45
CSM CSU Oradea dispută miercuri seară meciul din deplasare cu SCM U Craiova.
Baschetbaliştii orădeni doresc să-şi continue seria celor patru victorii consecutive şi în etapa a 17-a, în care vor juca pe terenul echipei cu cel mai bun atac din Liga Naţională, SCM U Craiova. Formaţia craioveană are o medie de 93,13 puncte marcate pe meci, urmată în acest top chiar de CSM CSU Oradea, cu 90,38 puncte înscrise.
Meciul de miercuri va pune aşadar faţă în faţă cele mai ofensive echipe din campionat. Cu toate acestea, căpitanul CSM CSU Oradea, Andrei Mandache, este de părere că partida va fi câştigată de echipa care se va apăra mai bine.
„Ne aşteaptă un meci dintre cele mai dificile, deoarece Craiova are jucători foarte buni. Este suficient în acest sens să-i amintesc pe Martinic, Siriscevic, Samuels, care se află în topul celor mai buni marcatori din acest sezon. Chiar dacă momentan se află pe locul şapte, sunt sigur că echipa craioveană va arăta mult mai bine în partea următoare a campionatului şi va pune probleme adversarilor. Dar echipele ofensive nu au întotdeauna câştig de cauză. Victoria în acest meci va reveni echipei care se va apăra mai bine. Sperăm să fim noi aceia, pentru că apărarea a fost, prin tradiţie, unul din atuurile echipei noastre de-a lungul anilor”, ne-a declarat Mandache.
Internaţionalul orădean afirmă că echipa sa merge la Craiova cu obiectivul victoriei. „Eu cred că noi ne-am îmbunătăţit jocul de la meci la meci şi putem să câştigăm această partidă. Avem în continuare unele probleme de omogenitate, datorită schimbărilor repetate din lot. Acum ne străduim să-l reintegrăm în echipă pe Denison, care a revenit recent la Oradea. Ţinând sema de faptul că el a fost jucătorul nostru în ediţia trecută, sperăm să intre cât mai rapid în ritmul echipei”, opinează Andrei Mandache.
Meciul SCM U Craiova – CSM CSU Oradea se va disputa miercuri, cu începere de la ora 18:15, şi va putea fi urmărit în direct la Digi Sport 4. Partida va fi condusă de brigada de arbitri Alexandru Olaru, Alin Faur, Şerban Raşoga, iar comisar FR Baschet a fost desemnat Marius Marinescu.
Taguri: baschet, CSM CSU Oradea, liga nationala, SCM U Craiova

References: CSM 
 CSM 

CSM 
 CSM 
 CSM 
 CSM 
 CSM